Leder

VG mener:

Lukkede asylmottak

NEDLAGT: Ventemottaket for asylsøkere i Lier brant ned til grunnen i 2010. Foto: Foto: Berit Roald / SCANPIX

Norge skal ikke ha lukkede asylmottak for alle asylsøkere. Det vil bryte både med norsk og internasjonal lov. Men Erna Solberg åpner nå for bruk av flere lukkede asylmottak. Det handler om at hjemmelen som allerede finnes for å plassere kriminelle i lukket mottak, skal praktiseres oftere. Vi har allerede Trandum utlendingsinternat for formålet. Men likevel ser vi at vanekriminelle gang på gang slippes rett ut på gata for å begå ny kriminalitet. Her trengs økt kapasitet i fengselsvesenet og domstolene. Det bør både være rom for å øke strafferammene og å bruke øvre del av rammene oftere.

Solberg varsler samtidig at hun vil endre strukturen for asylmottakene. Asylsøkere som har fått endelig avslag og skal ut, skal ikke være på samme mottak som de som venter på å få svar. Og det kan være gode grunner til å skille disse to gruppene. Behovene er ulike og synliggjør asylmottakenes tvetydige rolle. I dag skal de både sørge for integrering og stimulere til hjemreise.

Detaljene for de nye mottakene er ikke klare. Men her er det lett å trå feil. Vi har tidligere hatt ventemottak for asylsøkere med endelig avslag. Forholdene ble så elendige at de måtte nedlegges. Mottakene førte ikke til at folk dro hjem, men tvert om til mer maktesløse mennesker i kummerlige forhold. Vi må ikke tilbake til disse nedstrippede og voldsutsatte mottakene som kun var til for enslige menn.

Det har imidlertid ikke manglet på alternative planer. Politikerne fulgte aldri anbefalingene fra Berge-utvalget som foreslo egne, statlige drevne utreisesenter for søkere som kom fra et annet Schengen-land. De opprettet heller aldri retursenter, som skulle avløse ventemottakene, til tross for at UDI kom så langt som å legge oppdragene ut på anbud.

Disse planene kan Solberg hente frem igjen. For å få til gode utreisesentre bør de ha plass til familier med barn og holde et akseptabelt velferdsnivå. Her kan det gis utreisehjelp og returstøtte, samtidig som myndighetene sørger for flere returavtaler med andre land, raskere saksbehandling og både tvungen og frivillig retur.

Publisert: 11.11.13 kl. 11:31

Les også

Mer om Innvandring